钦定古今图书集成/明伦汇编/官常典/第101卷 > 惠王常润
## 钦定古今图书集成/明伦汇编/官常典/第101卷 > 惠王常润

按《明外史》本传：“惠王常润，神宗第六子。母李贵妃，万
历二十九年，封福邸之藩，内庭蓄积为空，中官计索
部帑以实宫中，藉诸王冠婚为辞，所需辄数十万，珠
宝称是，户部不能给。常润与弟常瀛年二十，未选婚。
其后兵事亟，始减杀成礼。天启七年，之藩荆州。崇祯
十五年十二月，李自成再破彝陵、荆门，湖南巡抚陈”
睿谟至荆州，奉常润走湘潭，自成入荆州，据之。常润
之渡湘也，舟遇风于陵阳矶，宫人多漂没，身仅以免，
就吉王于长沙。十六年八月，张献忠陷长沙，常润走
衡州就桂邸。衡州继陷，同吉王、桂王走永州。巡按刘
熙祚遣人护三王入广西，以身当贼，守永州，城陷，熙
祚死之。